Drawwer sterf skielikArgieffoto ŉ Man in sy 30’s is Donderdag in Pinetown in KwaZulu-Natal dood toe hy gaan draf het. Volgens Garrith Jamieson, woordvoerder van Rescue Care, het die man in Entabeniweg gedraf toe hy skielik inmekaargesak het. “Paramedici was teen 18:45 op die toneel. Inwoners was besig om noodhulp op die man toe te pas,” het Jamieson gesê. Paramedici het by die inwoners oorgeneem, ŉ ventilator aan die man gekoppel en verder gepoog om hom by te bring. “Ná sowat 30 minute het die pasiënt geen tekens van lewe gewys nie en is hy op die toneel dood verklaar.” Die oorsaak van die man se dood is nie bekend nie. ŉ Nadoodse ondersoek sal gedoen word om dit vas te stel.